सऊदी किंग ने ओबामा पर की तोहफों की बारिश  
सऊदी अरब के शाह अब्दुल्लाह बिन अब्दुल अजीज ने अमेरिकी राष्ट्रपति बराक ओबामा के कार्यकाल के पहले साल में उन्हें, उनके परिवार वालों और कर्मचारियों को करीब 3,00,000 डॉलर के तोहफे दिए।
सऊदी अरब के शाह अब्दुल्लाह बिन अब्दुल अजीज ने अमेरिका के राष्ट्रपति बराक ओबामा के कार्यकाल के पहले साल में उन्हें, उनके परिवार वालों और कर्मचारियों को करीब 3,00,000 डॉलर के तोहफे दिए। फेडरल रजिस्टर ने बताया कि शाह ने ओबामा को 34,500 डॉलर के तोहफे दिए।  अमेरिका की प्रथम महिला मिशेल को उन्होंने 1,46,200 डॉलर और उनकी बेटियों मालिया और शाशा को 7,275 डॉलर के तोहफे दिए। उन्होंने व्हाइट हाउस के कर्मचारियों को कुल 1,08,245 डॉलर के तोहफे दिए। उन्होंने वरिष्ठ अमेरिकी राजनयिक दुभाषिए को 23,400 और रियाद में अमेरिकी मामलों के प्रभारी को 12 हजार डॉलर के तोहफे दिए।  रजिस्टर के मुताबिक, ओबामा को मिले तोहफों में रेगिस्तान का एक बेहद खूबसूरत दृश्य है, जो हरे रंग के मार्बल पर सुनहरे ताड़ के पेड़ों और ऊंटों को उकेरकर बनाया गया है। इसके अलावा जैगर-ली-कल्चर की एक विशाल पीतल और कांच की बनी घड़ी भी ओबामा को तोहफे के तौर पर दी गई।  शाह ने मिशेल को रूबी और हीरे का बना हुआ एक ज्वैलरी सेट और मोतियों का हार दिया। बच्चों को हजारों डॉलर के गहनों के अलावा किताबें और डीवीडी तोहफे में मिले।